《毗陵三题 其三》
宋代·释居简

故国有乔木，独孤去思处。陈祠后庭旷，落落肆蟠踞。

轮囷平地起，婆娑半天去。亭亭若为高，滴翠重于雾。

冰雪不知凛，春秋不知数。云仍今几何，梁栋亦云娄。

攀可梯天云，涉可航海具。玄鹤问耆寿，老凤停孤翥。

前年雷破山，裂木如折箸。俯观数州地，屹立障澜柱。

虽云不附丽，亦岂无佽助。百围振虚籁，言嗟漆园误。

溜雨四十围，诗史诞弥著。锵然古柏行，谁领末后句。

一亩蔽苍苔，回顾空蕃庶。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。